यूँ लोकगीतों की भांति विभिन्न प्रान्तों के लोकनृत्यों की भी अपनी एक अलग पहचान और शैली होती है! जैसे राजस्थानी नृत्य में बाजुओं और कलाईयों का भरपूर प्रयोग किया जाता है, हरियाणवी नृत्य में हाथ के अंगूठे को कंधे से लगा कर, या दोनों हाथ फैला कर अंगूठों का प्रयोग कर नृत्य किया जाता है, वहीँ पंजाबी भांगड़ा में पुरुष कन्धों और हाथों का खास मुद्रा में प्रयोग कर नाचते हैं तो गिद्दे में महिलाएं ताली बजाकर नाचती हैं! गुजराती लोकनृत्य "गरबा" में महिलाएं ताली का प्रयोग करती हैं तो "डांडिया" में महिला और पुरुष दोनों डंडियाँ लेकर नाचते हैं! कश्मीरी लोकनृत्य में महिलाएं एक दूसरे की कमर में हाथ डाल कर एक श्रृंखला बना लेती हैं और बारी-बारी एक-एक पैर को विपरीत दिशा में उठाते हुए नाचती हैं! महाराष्ट्रीय लावणी में यूँ तो पूरा बदन तेजी से थिरकता है पर पैर के पंजों का विशेष इस्तेमाल किया जाता है!